
REPUBLIKA HRVATSKA
TRGOVAČKI SUD U OSIJEKU
STALNA SLUŽBA U SLAVONSKOM BRODU
Trg pobjede 13
35000 Slavonski Brod                                                               Broj: St-31/2017-15

	U    I M E    R E P U B L I K E     H R V A T S K E	
R J E Š E N J E

	TRGOVAČKI SUD U OSIJEKU STALNA SLUŽBA TRGOVAČKOG SUDA U OSIJEKU, po stečajnom sucu Vesni Vukelić, postupajući po prijedlogu FINE za otvaranje  stečajnog postupka po službenoj dužnosti nad dužnikom ELVIS I DENIS d.o.o Slav.Brod, Trg J.Godlara 4, OIB 10249813463, nakon održanog ročišta radi očitovanja o prijedlogu za otvaranje stečajnog postupka, dana 30.svibnja 2017.

r i j e š i o     j e

	I- Odbija se prijedlog  FINE za otvaranje stečajnog postupka nad dužnikom ELVIS I DENIS d.o.o Slav.Brod, Trg J.Godlara 4, OIB 10249813463.
	II - Nalaže se Financijskoj agenciji, po pravomoćnosti ovog rješenja izdati nalog poslovnoj banci dužnika za oslobođenje sredstava zaplijenjenih prema odredbi čl. 112 st. 5 Stečajnog zakona u iznosu od 5.000,00 kn, te omogućiti dužniku raspolaganje navedenim sredstvima.

Obrazloženje

	Financijska agencija RC Osijek Podružnica Slav.Brod podnijela je po službenoj dužnosti  ovom sudu prijedlog za otvaranje stečajnog postupka nad dužnikom ELVIS I DENIS d.o.o Slav.Brod, shodno odredbi čl. 110 Stečajnog zakona (NN br. 71/15, dalje SZ). 
	U prijedlogu navodi da dužnik na dan 30.12.2016. u očevidniku redoslijeda Osnova za plaćanje ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 7.081,96 kn u koji iznos je uračunata kamata i naknada Financijske agencije za provedbu ovrhe na novčanim sredstvima. 
	Na temelju prijedloga sud je zakazao ročište radi očitovanja o prijedlogu i rasprave o pretpostavkama za otvaranje stečajnog postupka na dan 26.svibnja 2017.
	Na održanom ročištu zakonski zastupnici dužnika Elvis i Denis Fidani protivili su se prijedlogu jer su osporili postojanje insolventnosti kao stečajnog razloga budući je dužnikov račun nakon podnošenja prijedloga za otvaranje stečajnog postupka deblokiran, tako da više nema evidentiranih nepodmirenih obveza i dužnik dalje nastavlja redovito izmirivati svoje obveze. Ove činjenice potvrdili su prilaganjem potvrde Fine od 26.5.2017.
	U tijeku dokaznog postupka sud je izveo dokaz uvidom u spis te priloženu potvrdu FINE s Očevidnikom o redoslijedu plaćanja sa obračunatom kamatom na dan 26.svibnja 2017.
	Iz priložene potvrde FINE od 26.5.2017. utvrđeno je da dužnik nakon podnošenja prijedloga za otvaranje stečajnog postupka više nema blokiran račun niti u očevidniku redoslijeda plaćanja ima evidentiranih neizmirenih obveza.
	Odredbom čl.5 Stečajnog zakona (NN 71/15, dalje SZ) propisano je da se stečajni postupak može otvoriti ako sud utvrdi postojanje stečajnog razloga, a stečajni razlozi su nesposobnost za plaćanje i prezaduženost. Prema odredbi čl.6 st 2 smatrat će se da je dužnik nesposoban za plaćanje ako u očevidniku redoslijeda osnova za plaćanje koji vodi FINA ima jednu ili više evidentiranih neizvršenih osnova za plaćanje u razdoblju od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa te ako nije isplatio 3 uzastopne plaće koje radniku pripadaju prema Ugovoru o radu, Pravilniku o radu, Kolektivnom ugovoru ili posebnom propisu odnosno prema drugom aktu kojim se uređuju obveze poslodavca prema radniku.
	
	Kako iz priložene potvrde FINE kojom se sukladno čl.6 st 3 SZ-a dokazuje prestanak postojanja nesposobnosti za plaćanje kao stečajnog razloga, jasno proizlazi da dužnik u očevidniku redoslijeda osnova za plaćanje nema više evidentiranih obveza i račun mu više nije blokiran, to je sud utvrdio da kod dužnika nije ostvaren stečajni razlog predviđen odredbom čl.6 SZ-a.
	Obzirom da je FINA na temelju odredbe čl. 112 SZ-a na ime predujma za podmirenje troškova stečajnog postupka dala nalog banci za zapljenu novčanih sredstava s računa dužnika u iznosu 5.000,00 kn, a prijedlog je odbijen, to je odlučeno zaplijenjena novčana sredstva vratiti na poslovni račun dužnika pa je riješeno kao pod toč. II.

    U Slav.Brodu, 30.svibnja 2017.
                                                                                                    	STEČAJNI SUDAC:
                                                                                                     	Vesna Vukelić v.r.
Za točnost otpravka-ovlašteni službenik
Terezija Knežević
					

NAPUTAK O PRAVNOJ LIJEKU:
Protiv ovog rješenja može se izjaviti žalba u roku od 8 dana
od dana dostave rješenja, a dostava se smatra obavljenom
istekom osmog dana od dana objave pismena na mrežnoj 
stanici e-Oglasna ploča suda.

Dostaviti putem mrežne stanice e-Oglasna ploča
1. FINA , po pravomoćnosti putem pošte
2. dužnik
3. poslovna banka, po pravomoćnosti putem pošte

